b'\n_START_ARTICLE_\nStift Klosterneuburg\n_START_PARAGRAPH_\nStift Klosterneuburg er augustinerkorherrenes kloster og omr\xc3\xa5det rundt dette i byen Klosterneuburg i \xc3\x98sterrike. Det ble grunnlagt 12. juni 1114 av St. Leopold av Babenberg._NEWLINE_Opprinnelig var det et kloster for sekul\xc3\xa6re kanniker, men allerede i 1133 overleverte St. Leopold det til augustinerkorherrene._NEWLINE_Stift Klosterneuburg er en av de st\xc3\xb8rste skogeierne i \xc3\x98sterrike, og det drives vinproduksjon og annen n\xc3\xa6ringsvirksomhet i tilknytning til det._NEWLINE_Prestene som er tilknyttet klosteret har ansvar for en rekke menigheter i omr\xc3\xa5det. I tillegg har de, ettersom flere nordmenn har g\xc3\xa5tt inn i ordenen, p\xc3\xa5tatt seg ansvaret for \xc3\xa5 betjene St. Paul menighet i Bergen med prester._NEWLINE_Den katolske biskopen av Oslo, Markus Bernt Eidsvig, virket gjennom flere \xc3\xa5r i Stift Klosterneuburg. Da han i 2005 ble utnevnt til biskop, var han den f\xc3\xb8rste augustinerkorherre fra Stift Klosterneuburg som ble biskop siden 1913, da klosterets prost Friedrich Gustav Piffl ble utnevnt til fyrsterkebiskop av Wien.'